M. Dzurinda, predseda vlády SR: ( (2002-02-21):
Vážený pán poslanec Juriš, stav plnení harmonogramu opatrení na ďalší postup transformácie štátnych podnikov Vodární a kanalizácií bezodplatným prevodom majetku štátu na obce schváleného uznesením vlády číslo 217 zo 7. marca minulého roku a pozmeneného nasledujúcim uznesením číslo 542 z 13. júna minulého roku k správe o posúdení návrhov obcí na zriadenie obecných akciových vodárenských spoločností, týkalo sa to zmeny termínu na predloženie základného privatizačného projektu pre Vodárne a kanalizácie š. p. Bratislava, je vo vzťahu k Ministerstvu pre správu a privatizáciu národného majetku Slovenskej republiky nasledujúci. Ministerstvo pre správu a privatizáciu národného majetku vydalo dňa 28. 9. minulého roku rozhodnutie o privatizácii časti podniku Západoslovenské vodárne a kanalizácie š. p. Bratislava rozostavané a dokončené stavby na území bývalého odštepného závodu Trenčín bezodplatným prevodom na obce, na území ktorých sa dotknuté stavby nachádzajú. Ministerstvo pôdohospodárstva predložilo na ministerstvo pre správu a privatizáciu národného majetku základné privatizačné projekty štátnych podnikov Vodární a kanalizácií v nasledujúcich termínoch: Stredoslovenské vodárne a kanalizácie š. p. Banská Bystrica bolo tak uskutočnené 24. októbra minulého roku, Severoslovenské vodárne a kanalizácie š. p. Žilina 30. októbra minulého roku, Vodárne a kanalizácie š. p. Bratislava a časť Západoslovenské vodárne a kanalizácie š. p. Bratislava 15. november minulého roku, Západoslovenské vodárne a kanalizácie š. p. Bratislava ostatné odštepné závody rovnako 15. novembra minulého roku a napokon Východoslovenské vodárne a kanalizácie š. p. Košice 5. februára tohto roku. Termín pre ministerstvo pre správu a privatizáciu národného majetku na vydanie rozhodnutí o privatizácii štátnych podnikov Vodární a kanalizácií vkladom majetku štátnych podnikov Vodární a kanalizácií do akciových spoločností je podľa zmieneného harmonogramu november 2001 až marec 2002. Ten počiatočný termín november 2001 bol stanovený na základe pôvodného termínu na predloženie privatizačného projektu Vodární a kanalizácií š. p. Bratislava, bol to 31. august minulého roku, ale bol posunutý na 30. november minulého roku. Preto nebolo možné tento počiatočný termín, onen novembrový dodržať. Ministerstvo pre správu a privatizáciu národného majetku Slovenskej republiky je konečným posudzovateľom privatizačných projektov, ktorý musí zabezpečiť definitívne a správne majetkovoprávne vydokladovanie privatizovaného majetku a položkovité vyčlenenie jeho hodnoty, vyčíslenie jeho hodnoty. Pri takomto rozsahu privatizovaného majetku, aký majetok podnikov Vodární a kanalizácií predstavuje, je posúdenie projektov aj časovo značne náročné. Ministerstvo pre správu a privatizáciu národného majetku Slovenskej republiky si je však aj napriek všetkým problémom, ktoré sa počas posudzovacieho procesu projektov Vodární a kanalizácií stále ešte objavujú a stále aj priebežne riešia, vedomé toho termínu, o ktorom som sa zmienil, to znamená, marec tohto roku. Je si vedomé toho, že tento termín je potrebné dodržať a ako som informovaný, ministerstvo pre správu a privatizáciu národného majetku aj vynakladá maximálne úsilie, aby mohlo tento termín dodržať. Všetko, pán predseda. J. Migaš, predseda NR SR: Pán poslanec, nech sa páči. Pán poslanec Juriš. A. Juriš, poslanec: Mňa to zaujíma hlavne z toho dôvodu, že prichádza aj zahraničná pomoc, najmä na budovanie čistiarne odpadových vôd a kanalizácií. A pokiaľ nie je toto majetkovoprávne vysporiadané na tie združenia miest a obcí, tak je nerealizovateľná táto pomoc. Čiže, aby nám neutekali peniaze, ale aj čas, ktorý je potrebný na to, aby sa stavby pripravili a realizovali. Mňa osobne zaujíma konečný termín, kedy to budú mať obce a mestá vo vlastníctve, ale aj to, či tam budú zahrnuté všetky obce, aj tie, čo nemajú momentálne vodovody a kanalizácie, lebo je aj taký variant okres Trenčín - Nové Mesto, že tam boli niektoré obce vylúčené z toho, a to sa mi nezdá správne.